# name
Dormir poc fa que no vulguem ajudar altres persones

# metadata.dc.description.abstract[].value
Uns dels aspectes bàsics de la convivència humana és la capacitat que tenim d'oferir la nostra ajuda tant a persones que coneixem com també a desconeguts sense esperar cap recompensa tangible immediata, més enllà del sentiment plaent d'haver fet el que ens sembla correcte. En són exemples els fets de donar sang, col·laborar econòmicament amb una ONG o simplement ajudar a portar les bosses a un veí quan el veiem massa carregat. Si no ens donéssim mai un cop de mà, i si no hi hagués una certa reciprocitat social a escala global pel que fa a les ajudes que donem i rebem, probablement la societat col·lapsaria. Hi ha molts factors que contribueixen a aquestes mostres de solidaritat. Se sap que hi intervenen forces biològiques i evolutives que ens empenyen a tenir cura especialment de les persones que ens són pròximes, però també dels desconeguts, que l'empatia i la gestió emocional juguen un paper destacat, que existeixen pressions socials i aspectes socioeconòmics que transmetem culturalment a través de normes i expectatives, i que també hi influeixen el caràcter i la personalitat de cadascú. Pel que fa al funcionament del cervell, diversos estudis han mostrat que quan ajudem algú se'ns activen xarxes neuronals implicades en la cognició social, especialment relacionades amb l'empatia i la gestió emocional. I també s'ha vist que quan dormim menys hores de les necessàries, aquestes xarxes són les que perden l'eficiència de funcionament més de pressa. Partint d'aquestes dades prèvies, la neurocientífica Eti Ben Simon i els seus col·laboradors, de la Universitat de Califòrnia a Berkeley, han analitzat si la manca d'hores de son pot afectar les ganes que tenim d'ajudar altres persones i l'ajuda real que els acabem oferint. Els resultats, que han publicat a la revista PLOS Biology, indiquen que dormir menys hores de les necessàries redueix la capacitat d'ajudar els altres. En aquest sentit, és important destacar que, segons diverses enquestes a escala mundial, una tercera part dels adults dormim menys del que necessitaríem, i que aquest percentatge ha augmentat les dues últimes dècades. Un fet que, segons els autors d'aquest estudi, pot tenir repercussions socials importants a mitjà i llarg termini pel que fa a la convivència i al manteniment de la societat.

# metadata.dc.rights[].value
(c) Edició de Premsa Periòdica Ara, 2022

# metadata.dc.source[].value
Divulgació i Premsa (Genètica, Microbiologia i Estadística)

# metadata.dc.title[].value
Dormir poc fa que no vulguem ajudar altres persones